留別龜山白禪老兼簡楊居士介
作者：賀鑄
朝代：宋

paragraphs: 汴尾望龜山，人烟了可數。
長淮斷日風，浩若千里阻。
舟無百石載，兩腋憂雙艣。
鷁首盪頹波，中流幾翔舞。
維梢迫曛暮，坎坎禪林鼓。
曳錫辱來過，依然識眉宇。
青熒燈火畔，再得親軟語。
多慙晚聞道，忠義夙自許。
剛腸憤激際，赤手搏豺虎。
過壯纏百痾，餘生託兒乳。
羸軀假緩死，豈復勝冠組。
會約子雲孫，西巖兩庵主。